32001D0651
L 229/24
JURNALUL OFÍCIAL AL UNIUNII EUROPENE
DECIZIA COMISIEI
din 21 august 2001
de stabilire a deviației standard în aceleași condiții de producție a conținutului de grăsimi al untului importat din Noua Zeelandă în temeiul articolului 5 din Regulamentul (CE) nr. 1374/98 al Comisiei de stabilire a normelor de aplicare a regimurilor de import și de deschidere a contingentelor tarifare pentru lapte și produse lactate și de abrogare a Deciziei 2000/432/CE
[notificată cu numărul C(2001) 2175]
(2001/651/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), astfel cum a fost modificat ultima dată prin Regulamentul (CE) nr. 1670/2000 (2),
având în vedere Regulamentul (CE) nr. 1374/98 al Comisiei din 29 iunie 1998 de stabilire a normelor de aplicare a regimurilor de import și de deschidere a contingentelor tarifare pentru lapte și produse lactate (3), astfel cum a fost modificat ultima dată prin Regulamentul (CE) nr. 594/2001 (4), în special articolul 9 alineatul (9),
întrucât:
(1)
Anexa XI la Regulamentul (CE) nr. 1374/98 stabilește o procedură de verificare a conținutului de grăsimi al untului din Noua Zeelandă prezentat spre a fi pus în liberă circulație în Comunitate în cadrul contingentului de acces actual specificat cu numărul de ordine nr. 35 din anexa I la regulamentul în cauză. Această procedură se bazează pe principii statistice. Un element esențial al acestei proceduri este utilizarea unei deviații standard în aceleași condiții de producție a conținutului de grăsimi al untului fabricat în conformitate cu o specificație definită într-o fabrică specificată și cunoscută în avans de autoritățile de control din statele membre în care este prezentată declarația pentru punere în liberă circulație în Comunitate.
(2)
Autoritatea de Asigurare a Produselor Alimentare din cadrul Ministerului Agriculturii și Silviculturii (MAF Food) din Noua Zeelandă a notificat Comisia, prin scrisoare cu data de 1 iunie 2000, cu privire la deviația standard în aceleași condiții de producție pentru fiecare caiet de sarcini din șase fabrici în conformitate cu articolul 28 alineatul (1) litera (e) din Regulamentul (CE) nr. 1374/98. În temeiul articolului 9 alineatul (9) din același regulament, deviația standard în aceleași condiții de producție a fost aprobată prin Decizia 2000/432/CE a Comisiei (5).
(3)
Prin scrisoarea cu data de 29 septembrie 2000, Autoritatea de Asigurare a Produselor Alimentare din cadrul Ministerului Agriculturii și Silviculturii (MAF Food) din Noua Zeelandă a notificat Comisia cu privire la o deviație standard în aceleași condiții de producție revizuită pentru fiecare caiet de sarcini din cinci fabrici în conformitate cu articolul 28 alineatul (1) litera (e) din Regulamentul (CE) nr. 1374/98. Procedura de calculare a deviației standard în aceleași condiții de producție a fost revizuită, deoarece nu a fost luat în considerare un element esențial al acestei deviații standard. Mai mult, una din cele șase fabrici menționate anterior nu mai produce unt în cadrul contingentului de acces actual. Cifrele revizuite au făcut obiectul unei verificări și al unor discuții ulterioare cu autoritățile neozeelandeze, care au avut ca rezultat în cele din urmă confirmarea de către autoritățile neozeelandeze printr-o scrisoare cu data de 20 iulie 2001 a cifrelor notificate anterior.
(4)
După cum este prevăzut la articolul 9 alineatul (9) din Regulamentul (CE) nr. 1374/98, deviațiile standard în aceleași condiții de producție revizuite și notificate ar trebui aprobate și comunicate statelor membre, iar data lor de intrare în vigoare ar trebui stabilită la 22 august 2001. În același timp, pentru claritate, Decizia 2000/432/CE ar trebui abrogată,
ADOPTĂ PREZENTA DECIZIE:
Articolul 1
Deviațiile standard în aceleași condiții de producție notificate Comisiei de MAF Food, Noua Zeelandă, prin scrisoarea din 29 septembrie 2000, și enumerate în anexa la prezenta decizie se aprobă. Ele se aplică importurilor de unt pentru care se eliberează certificate IMA 1 începând cu 22 august 2001.
Articolul 2
Decizia 2000/432/CE se abrogă.
Decizia continuă să se aplice importurilor de unt pentru care au fost emise certificate IMA 1 înainte de 22 august 2001.
Articolul 3
Prezenta decizie se adresează statelor membre.
Adoptată la Bruxelles, 21 august 2001.